Henriette Kjær (KF), 2007-02-06:
Jeg vil da gerne takke Socialdemokraterne for forslaget, for egentlig er det et ganske fint forslag, Socialdemokraterne er kommet med.
Jeg synes også, at WildCard-ordningen som sådan egentlig er en god ordning med nogle gode principper.
Derfor synes jeg, det er en god debat, vi har haft løbende, siden Socialdemokraterne sidst fremsatte det her beslutningsforslag.
Men nu er det jo sådan, at regeringen allerede var gået i gang med at se på ordningen, også sidst vi drøftede det her forslag.
Jeg vil da meget gerne medgive, at det arbejde, der er pågået i regeringen, har taget lidt lang tid, og det er ærgerligt, at der ikke ligger et færdigt forslag i dag, og det kunne jo også være kommet endnu før.
Men nu kommer der altså en rapport i denne uge med forslag fra regeringens side til, hvad man kan gøre for at skrue WildCard-ordningen sammen på en anden måde end den, vi kender.
Det er vi glade for i Det Konservative Folkeparti, for det betyder jo meget for studerende med ikke ret mange penge, at man kan komme hjem og besøge sin familie.
Ofte er man jo flyttet ind til en af de store byer og har behov for at beholde et netværk dér, hvor man kommer fra, og selvfølgelig også besøge sine forældre.
Så jeg synes, det er et meget relevant beslutningsforslag med mange gode argumenter, Socialdemokraterne har fremsat.
Men det er jo også sådan, at vi hele tiden har sagt, og det har jeg også hørt fra Socialdemokraterne, at ordningen skal kunne hvile i sig selv.
Det er vigtigt for os, at vi ikke skal ud at udvide den her ordning økonomisk, men at den netop kan hvile i sig selv.
Derfor synes jeg, at det lyder som et meget godt udspil, det, vi har hørt fra transportministeren i dag, at man laver ordningen sådan, at det bliver alle SU-berettigede, der bliver omfattet af den her ordning, og at man eventuelt laver en lille stigning på prisen på selve DSB’s WildCard for at kunne få flere med.
Så synes jeg faktisk, vi står med et ganske fornuftigt forslag, som jeg da håber Socialdemokraterne også vil kunne støtte, i form af et aktstykke, så vi ikke skal ud i en større lovgivningsproces.
Det, jeg godt kunne tænke mig at få drøftet yderligere ud over det, debatten har drejet sig om i dag, er det faktum, at det jo ikke er alle, for hvem det er en fordel at køre med DSB.
F.eks. er det for de mennesker, der bor på Djursland og skal til København, noget nemmere at tage med Abildskous busser og via færgeoverfarten Ebeltoft-Odden videre til København.
Og derfor kunne jeg godt tænke mig, at man prøvede at dyrke det spørgsmål, også set i lyset af at vi skal have flere af DSB’s ruter sendt i udbud, om den her ordning på en eller anden måde kunne omfatte andre transportudbydere end lige DSB.
Det behøver ikke lige at være i den her omgang, men jeg synes, vi skal have belyst, hvordan man kunne lave en nem og smidig ordning, sådan at de selskaber, der har en transport, der overskrider kommunegrænserne og kører på længere strækninger, altså også bliver omfattet af det her.
Så jeg vil spørge transportministeren, om det var noget, vi kunne se på.
Det synes jeg ville være meget positivt.
Vi kan ikke støtte forslaget, som det ligger her fra Socialdemokraterne, men vi synes faktisk, at transportministeren har været meget imødekommende, og håber, at der kan findes et godt kompromis på den baggrund.